Kun MP3-tiedostot alkoivat yleistymään, tuli ongelmaksi kappaleiden tiedot. Koska monet käyttivät MP3-tiedoston nimessä esittäjää, kappaletta ja vielä mahdollista levyn nimeä, tuli monista tiedostonimistä turhan pitkiä ja välilyönnit haittasivat siirtoa internetiin ja sieltä lataamista, joten tiedostojen nimiä lyhennettiin, jolloin tiedot esittäjästä, kappaleesta jne. menetettiin. Ongelman ratkaisuksi tuli ID3 (tunnetaan myös ID3 tag -nimellä).
ID3-tiedot tallennetaan MP3-tiedoston alkuun tai loppuun. ID3-tiedoissa on seuraavia kohtia: albumin nimi, kappaleen nimi, esittäjä, alkuperäinen esittäjä, tyyli, säveltäjä, julkaisuvuosi, lisäkommentteja jne.
ID3:sta on olemassa kaksi versiota:
ID3v1, jossa artistin, kappaleen ja levyn nimen pituus on rajoitettu 30 merkkiin.
ID3v2, jossa ei ole käytännössä mitään rajoituksia, ja se tukee myös laulun sanojen ja kuvien tallentamista.
Vastaavia tekniikoita metadatan tallentamiselle on kaikissa uusissa audio- ja videotiedostoissa.